**Umsögn vegna Hönnunarstefnu 2019-2027:**

Undirritaður Eyjólfur Pálsson vill vinsamlegast koma með neðangreinda umsögn um hönnunarstefnu 2019-2027. Jafnframt fagnar undirritaður allri umræðu og fyrirhuguðum aðgerðum um hönnun og hönnunarstefnu til framtíðar á Íslandi.

Í greinargerð um mótun hönnunarstefnu 2019-2027 er m.a. reynt að greina hvernig eldri stefna (Hönnunarstefna 2014-2018) hefði reynst í framkvæmd. Í niðurstöðum greinargerðarinnar má m.a. sjá að margt hefur ekki náð fram að ganga og margt má læra af framgangi eldri hönnunarstefnu og líklegt má telja að ný hönnunarstefna til framtíðar hljóti sömu örlög og eldri stefna verði ekki gerð bragarbót á aðfinnslum í framkvæmd eldri hönnunarstefnu.

Í greiningunni kemur m.a. fram að framgangur aðgerða í eldri stefnu er verulega ábótavant s.s. í menntun og þekkingu, starfs- og stuðningsumhverfi, skipulagi, samstarfi og eftirfylgni. Í greinargerðinni segir m.a. varðandi eldri hönnunarstefnu:

1. ***Ekki hefur tekist að vinna að tilteknum markmiðum eldri hönnunarstefnu.***
2. ***Ekki náðist virkni í starf samráðs- og framkvæmdahóps stefnunnar.***
3. ***Ný lög um opinber fjármál setja stjórnvöldum nýjar leikreglur með stefnumörkun hönnunarstefnu.***
4. ***Fjármagn fylgdi ekki markmiðum og fyrirhuguðum aðgerðum.***

**Tillögur til úrbóta:**

1. ***Hönnunarstefna til framtíðar þarf að fylgja tímaramma fjárhagsáætlunar ríkisins til 5 ára. Lengri hönnunarstefna má vera til staðar en skal þá skilgreind í samræmi við opinber fjárlög.***
2. ***Fjárframlög verða að fylgja stefnunni, ef fjárframlög fylgja ekki eru líkur til að stefnan verði aðeins orð á blaði.***
3. ***Samræma þarf starf framkvæmdahópa stefnunnar til að tryggja framgang hennar og innleiðingu.***
4. ***Tryggja fjármagn til Hönnunarmiðstöðvar, Hönnunarsjóðs og fyrirhuguðum stýrihóp stefnunnar innan atvinnuvega- og nýsköpunarráðuneytis.***
5. ***Horfa frekar til Danmerkur og læra af þeim varðandi málefni hönnunar, enda einstakt að svo fámenn þjóð sem Danir eigi svo mörg heimsþekkt vörumerki og hönnuði.***
6. ***Skilgreina betur stjórnskipulag framkvæmdar, hvað á að gera, hvenær og hvernig og hver ber ábyrgð á framkvæmdinni.***

Hönnunarstefna á að vera miðlæg og hluti af stjórnsýslunni, hún má ekki vera í pólitískum slagorðastíl og rædd einungis við hátíðleg tækifæri. Hún þarf að vera sívirk og vel útfærð og fjármögnuð. Þannig nýtist hún best samfélaginu og eykur þannig líkur á góðri meðferð almannafjár varðandi framkvæmd stefnunnar.

Óþrjótandi möguleikar felast í hönnun og snertir hún flest svið samfélagsins eins og fram kemur í greinargerðinni til hagsbótar fyrir íslenskt samfélag til framtíðar. Tökum mark á niðurstöðum greinargerðarinnar og skoðunum þess fagfólks sem rætt var við í henni.

**Reykjavík 11.9.18**

**Eyjólfur Pálsson**